## Pravilnik o visini, načinu i rokovima usklađivanja mirovina i drugih novčanih primanja iz mirovinskog i invalidskog osiguranja

### NN 35/1993 (26.4.1993.), Pravilnik o visini, načinu i rokovima usklađivanja mirovina i drugih novčanih primanja iz mirovinskog i invalidskog osiguranja

# REPUBLIČKI FOND MIROVINSKOG I INVALIDSKOG OSIGURANJA RADNIKA HRVATSKE

Na temelju članka 30. stavka 3. Zakona o osnovnim pravima iz mirovinskog
i invalidskog osiguranja ("Narodne novine", broj 53/91) i članka
6. stavka 1. točke 11. Statuta Republičkog fonda mirovinskog i invalidskog
osiguranja radnika Hrvatske("Narodne novine", br. 58/90 i 21/92),
Upravni odbor Republičkog fonda mirovinskog i invalidskog osiguranja radnika
Hrvatske, na sjednici 20. travnja 1993., donosi

## PRAVILNIK

### o visini, načinu i rokovima usklađivanja mirovina i drugih novčanih primanja iz mirovinskog i invalidskog osiguranja

Članak 1.

Na temelju članka 30. stavka 1. Zakona o osnovnim pravima iz mirovinskog
i invalidskog osiguranja usklađivanje mirovina obavlja se:

- od 1. siječnja tekuće godine prema kretanju prosječne plaće svih zaposlenih
na području Republike Hrvatske ostvarene za mjesec prosinac protekle godine,
prema prosječnoj plaći svih zaposlenih, ostvarenoj za mjesec lipanj iste
godine;

- od 1. srpnja tekuće godine prema kretanju prosječne plaće svih zaposlenih
ostvarene za mjesec lipanj tekuće godine, prema prosječnoj plaći svih zaposlenih,
ostvarenoj za mjesec prosinac protekle godine.

Usklađivanje mirovina u smislu članka 30. stavka 2. Zakona o osnovnim
pravima iz mirovinskog i invalidskog osiguranja obavlja se i u rokovima
kraćim od rokova iz stavka 1. ovog članka, ako porast ili pad prosječne
plaće iznosi više od 5% za jedan ili više mjeseci u odnosu na mjesec za
koji je obavljeno posljednje usklađivanje. Usklađena mirovina pripada od
prvoga dana idućega mjeseca u odnosu na mjesec u kojem su se stekli uvjeti
za usklađivanje.

Članak 2.

U slučaju kad su mirovine usklađene u smislu članka 1. stavka 2. ovoga
pravilnika. usklađivanje mirovina u smislu članka 1. stavka 1. ovoga pravilnika
obavlja se prema kretanju prosječne plaće za mjesec lipanj, odnosno mjesec
prosinac, prema prosječnoj plaći za mjesec za koji je obavljeno posljednje
usklađivanje.

Članak 3.

Mirovina ostvarena u tekućoj godini i usklađena prema članku 30. stavku
4. Zakona o osnovnim pravima iz mirovinskog i invalidskog osiguranja, usklađuje
se od 1. srpnja tekuće godine prema kretanju prosječne plaće svih zaposlenih
za mjesec lipanj prema prosječnoj plaći svih zaposlenih u mjesecu siječnju
tekuće godine.

U slučaju kada se mirovina ostvarena u tekućoj godini prvi put usklađuje
u smislu članka 1. stavka 2. ovog pravilnika, usklađivanje mirovina obavlja
se prema kretanju prosječne plaće u mjesecu u kojem su se stekli uvjeti
u od nosu na prosječnu plaću za mjesec siječanj tekuće godine.

U svim daljnjim usklađivanjima nema razlike u načinu usklađivanja mirovina
ostvarenih u tekućoj godini i mirovina ostvarenih u proteklim godinama.

Članak 4.

Odredbe članka 1. ovog pravilnika odnose se i na usklađivanje novčanih
naknada za tjelesno oštećenje; doplatka za pomoć i njegu, naknade osobnog
dohotka u svezi s pravom na prekvalifikaciju ili dokvalifikaciju, određivanje
akontacije zbog manjeg osobnog dohotka na drugom poslu te utvrdivanje svote
minimalne mirovine i granične svote najnižeg mirovinskog primanja radi
određivanja zaštitnog dodatka.

Članak 5.

Ovaj pravilnik stupa na snagu osmog dana nakon objave u "Narodnim
novinama".

Klasa: 140-13/93-01/1398

Urbroj : 341-99-01/93-1

Zagreb, 20. travnja 1993.

Predsjednik Upravnog odbora Republičkog fonda

mirovinskog i invalidskog osiguranja radnika Hrvatske

**dr. Stjepan Blažinkov, v. r:**

Pravilnik, NN 35/1993-629